b"\n_START_ARTICLE_\nCapcigrany\n_START_SECTION_\nArgument\n_START_PARAGRAPH_\nEl llibre explica les aventures del follet Capcigrany, que viu al bosc de l'Aligu\xc3\xa9 (a les Cingles de Bert\xc3\xad) amb els seus fills Blauet, Floc i Ala de Piny\xc3\xb3. El follet se sent vell, infeli\xc3\xa7 i incompr\xc3\xa8s dels seus fills i empr\xc3\xa8n una recerca de la felicitat i la satisfacci\xc3\xb3 que el dur\xc3\xa0 a viure tot d'aventures i a con\xc3\xa8ixer un munt de personatges, tant animals i \xc3\xa9ssers m\xc3\xa0gics com humans. Les aventures culminaran a Castellcir, al Castell de la Popa.\n_START_SECTION_\nL\xc3\xa8xic\n_START_PARAGRAPH_\nCom era habitual a la literatura infantil de l'\xc3\xa8poca, Capcigrany est\xc3\xa0 escrit en un llenguatge molt ric, acurat i elevat, amb gust per recollir aforismes, frases fetes, noms de plantes i animals... La gran riquesa de la seva prosa fa que formi part de la bibliografia de refer\xc3\xa8ncia del Diccionari Catal\xc3\xa0-Valenci\xc3\xa0-Balear, que recull molt dels termes que hi apareixen i el cita en for\xc3\xa7a ocasions en els exemples.\n_START_SECTION_\nReferents geogr\xc3\xa0fics i llegendaris\n_START_PARAGRAPH_\nLes aventures del follet transcorren inicialment al terme de Bigues i Riells, poblaci\xc3\xb3 on hi ha la casa pairal dels Maspons. S\xc3\xb3n constants les refer\xc3\xa8ncies a ve\xc3\xafnats i masies del poble (el Rieral, Can Regasol, Can Sapera...) i els pobles del voltant (Can Brustenga, a Santa Eul\xc3\xa0lia de Ron\xc3\xa7ana; el Clascar de Bert\xc3\xad, a Sant Quirze Safaja). L'acci\xc3\xb3 de la novel\xc2\xb7la, com ja s'ha dit, culmina i acaba a Castellcir. Aix\xc3\xb2 fa que qualsevol lector de la zona pugui recon\xc3\xa8ixer amb facilitat, fins i tot avui dia, els paisatges i els punts de refer\xc3\xa8ncia._NEWLINE_A m\xc3\xa9s d'aquests referents geogr\xc3\xa0fics, a la novel\xc2\xb7la apareixen altres personatges del llegendari catal\xc3\xa0, com les dones d'aigua o el Fort Farell.\n_START_SECTION_\nActualitat de la novel\xc2\xb7la\n_START_PARAGRAPH_\nCapcigrany, per la riquesa del seu estil i el seu l\xc3\xa8xic, resultaria una obra molt dif\xc3\xadcilment accessible per a un infant d'avui dia. Dins els actes de commemoraci\xc3\xb3 del cinquantenari de la mort de Francesc Maspons i Anglasell, l'Ajuntament de Bigues i Riells es proposa d'editar una versi\xc3\xb3 del llibre actualitzada, per\xc3\xb2 respectant al m\xc3\xa0xim l'original a c\xc3\xa0rrec de l'escriptor Pau Joan Hern\xc3\xa0ndez."